3. การประกอบธุรกิจของแต่ละสายผลิตภัณฑ์

การประกอบธุรกิจของบริษัท แบ่งตามสายผลิตภัณฑ์ หรือกลุ่มธุรกิจหลักได้ดังนี้

  3.1 กลุ่มอุตสาหกรรมการผลิต

  3.1.1 ธุรกิจสิ่งทอและอุปกรณ์ตัดเย็บ

  บริษัทหลักธุรกิจสิ่งทอและอุปกรณ์ตัดเย็บ

(1) ลักษณะผลิตภัณฑ์ หรือบริการ : ประกอบกิจการปั่นด้าย ทอ ผลิตทั้งด้ายเย็บ และ ด้ายทอ
ทอผ้า ฟอกย้อม เสื้อผ้าสำเร็จรูป ซิป และกระดุม ผลิตภัณฑ์ผ้าของบริษัทได้แก่ ผ้าฝ้าย ผ้าเรยอน
ผ้าโพลีเอสเตอร์ ใช้เครื่องหมายการค้า วีนัส บริษัทมีการจำหน่ายทั้งในและต่างประเทศ

ปัจจัยสำคัญที่จะมีผลกระทบต่อโอกาส หรือข้อจำกัดในการประกอบธุรกิจ
ได้แก่ใบอนุญาตประกอบกิจการโรงงาน ซึ่งต้องแจ้งขอต่ออายุใบอนุญาตทุก 5 ปี

  (2) การตลาดและภาวะการแข่งขัน

ปัจจุบันสภาวะอุตสาหกรรมสิ่งทอโดยรวม ยังอยู่ในภาวะที่มีการแข่งขันกันอย่างรุนแรง
และมีแนวโน้มที่ถดถอยลง อุปทานมีมากกว่าอุปสงค์
วัตถุดิบที่ใช้ผลิตเป็นวัตถุดิบขั้นพื้นฐานไม่มีวัสดุอื่นใช้ทดแทน

(ก) นโยบายและลักษณะการตลาดของผลิตภัณฑ์

 กลยุทธ์การแข่งขัน มุ่งเน้นลดต้นทุน เพื่อเพิ่มขีดความสามารถในการแข่งขัน แต่ยังคงรักษาระดับคุณภาพ และการส่งมอบสินค้า 

ลักษณะลูกค้า แบ่งออกเป็น 2 กลุ่มคือ

1.ผู้ค้าส่ง เพื่อนำไปจำหน่ายต่อ

2.โรงงานสิ่งทอ เพื่อนำไปเป็นวัตถุดิบ

กลุ่มลูกค้าเป้าหมาย : ลูกค้าเป้าหมายแบ่งออกเป็น 2 กลุ่ม

1. ผู้ค้าส่งทั้งในประเทศและต่างประเทศด้านสิ่งทออุตสาหกรรม

  2. โรงงานผลิตเสื้อผ้าสำเร็จรูปประเภท Workwear / Protectivewear

 การจำหน่ายและช่องทางการจำหน่าย

บริษัทจำหน่ายสินค้าทั้งภายในประเทศและต่างประเทศ
โดยในประเทศจำหน่ายให้โรงงานผลิตเสื้อผ้าสำเร็จรูป ผู้ค้าขายส่ง
ส่วนใหญ่เป็นการส่งออกไปยังต่างประเทศ โดยมีสัดส่วนการขายในประเทศ : ต่างประเทศ = 40
: 60 (กลุ่มประเทศ EU เป็นส่วนใหญ่ )

  (ข) สภาพการแข่งขันภายในอุตสาหกรรม

ตลาดในกลุ่มประเทศ EU ให้ความสำคัญกับมาตรฐานและเรื่องความรับผิดชอบต่อสังคม
เช่นผลิตภัณฑ์ที่เป็นมิตรต่อสิ่งแวดล้อม มาตรฐานคุ้มครองแรงงาน รวมถึงการบริหารจัดการที่รวดเร็ว
มีประสิทธิภาพ และมีกระบวนการผลิตที่มีความยืดหยุ่นสูง

จำนวนและขนาดของคู่แข่งขัน บริษัทฯ มีคู่แข่งที่สำคัญในประเทศประมาณ 16 ราย
ซึ่งมีขนาดใกล้เคียงกัน

สถานภาพและศักยภาพในการแข่งขันของบริษัท ยังเป็นที่น่าเชื่อถือของลูกค้าในเรื่องคุณภาพ
และการส่งมอบ

แนวโน้มภาวะอุตสาหกรรมและสภาพการแข่งขันในอนาคต

ตลาดสิ่งทอปี 2551 จะยังเติบโต แต่อัตราการเติบโตจะอยู่ในระดับที่ทรงตัวและใกล้เคียงปี 2550
โดยมีปัจจัยบวกได้แก่ ข้อตกลงความร่วมมือด้านสิ่งทอภายใต้ JTEPA ยูโรแข็งค่าขึ้น
สินค้าถูกลงในสายตาของผู้นำเข้าในตลาด EU ปัญหาสินค้าด้อยคุณภาพจากจีน ในขณะที่ปัจจัยลบได้แก่
ปัญหาราคาน้ำมันที่มีแนวโน้มปรับตัวเพิ่มขึ้นอย่างต่อเนื่อง การแข็งค่าของเงินบาทอย่างต่อเนื่อง
และต้นทุนแรงงาน

(3) การจัดหาผลิตภัณฑ์หรือบริการ

บริษัท มีโรงงานหลักในการผลิตสินค้าประเภทสิ่งทอ จำนวน 5 โรงงาน โดยมีสถานที่ตั้งคือ
เขตบางปู เลขที่ 205 ถ.สุขุมวิท (ระหว่างกม. 39-40) ต.บางปูใหม่ อ.เมือง จ.สมุทรปราการ
10280 และ เขตบางปะกง เลขที่ 99 หมู่ 5 ถ.บางนา-ตราด ก.ม. ที่ 38 ต.บางสมัคร
อ.บางปะกง จ.ฉะเชิงเทรา

  (ก) กำลังการผลิต (บริษัทหลัก)

ปี 2550 ปี 2549 ปี 2548

1.  ปั่นด้าย

  กำลังการผลิต (พันปอนด์) 29,400 35,461 36,759 ผลิตจริง (พันปอนด์) 13,150 28,680
  32,992

2. ทอผ้า

กำลังการผลิต (พั นหลา) 42,000 47,533 74,206

ผลิตจริง (พันหลา) 35,399 47,283 53,805

3. ฟอกย้อม

กำลังการผลิต (พันหลา) 18,000 40,800 60,000

ผลิตจริง (พันหลา) 14,501 32,551 48,571

 นโยบายการผลิตที่สำคัญ

บริษัทผลิตสินค้าตามจำนวนที่ลูกค้าสั่งซื้อเหมาะสมกับขีดความสามารถของกระบวนการผลิต
โดยมีการทดสอบ สุ่มตรวจ และติดตามการผลิตตั้งแต่การรับวัตถุดิบ ถึงส่งสินค้าเข้าคลัง

การจัดหาวัตถุดิบ

บริษัทฯ มีการซื้อวัตถุดิบ ทั้งจากภายในประเทศและต่างประเทศ
จากหลายแหล่งแล้วแต่ความเหมาะสมของแต่ละช่วงเวลา ในปีที่ผ่านมา
แหล่งวัตถุดิบจากต่างประเทศ : ในประเทศ เป็นสัดส่วน = 2 : 3

บริษัท ไม่มีการพึ่งพิงผู้จัดจำหน่ายรายใดรายหนึ่ง ที่มีบทบาทสำคัญต่อการอยู่รอดของบริษัท

สภาพปัญหาเกี่ยวกับวัตถุดิบ

ส่วนใหญ่วัตถุดิบมีแหล่งมาจากต่างประเทศ ราคาวัตถุดิบจึงขึ้นลงตามฤดูกาลปลูกฝ้าย
สภาพดินฟ้าอากาศ โรคและแมลง สภาวะตลาดโลก และอัตราแลกเปลี่ยนเงินตรา
ทำให้บางช่วงเวลาไม่สามารถสั่งซื้อวัตถุดิบในเวลาและปริมาณที่ต้องการใช้ได้ต้องเป็นไปตามที่ผู้ขายกำหนดทั้งปริมาณ
และการส่งมอบ

จำนวนผู้จำหน่ายวัตถุดิบ

วัตถุดิบหลัก เช่น ฝ้าย และใยสังเคราะห์ รวมประมาณ 8 ราย

  (ข) ผลกระทบต่อสิ่งแวดล้อม

บริษัทยึดมั่นต่อการดำเนินงานให้เป็นไปตามระเบียบข้อบังคับด้านสิ่งแวดล้อมของทางราชการ
ทั้งในด้านการปฏิบัติและการรายงาน ซึ่งผลการปฏิบัติงาน ในรอบระยะเวลาที่ผ่านมา 3 ปี
ไม่มีข้อพิพาทหรือถูกฟ้องร้องเกี่ยวกับสิ่งแวดล้อม

ภายในปี 2551 บริษัทมีแผนติดตั้งเครื่องมือ หรืออุปกรณ์ในระบบ Online Monitoring
ระบบบำบัดน้ำเสีย เพื่อให้เป็นไปตามประกาศกระทรวงอุตสาหกรรม
เรื่องกำหนดให้โรงงานที่มีระบบบำบัดน้ำเสียต้องติดตั้งเครื่องมือ หรืออุปกรณ์พิเศษ
และเครื่องมือหรือเครื่องอุปกรณ์เพิ่มเติม (ฉบับที่ 3) พ.ศ.2549
ซึ่งมีค่าใช้จ่ายในการติดตั้งประมาณ 2,000,000 บาท

(4) งานที่ยังไม่ส่งมอบ

การผลิตสินค้าของบริษัทฯ จะผลิตตามคำสั่งซื้อของลูกค้า สินค้าที่บริษัทผลิตใช้เวลาผลิตไม่นาน
และแต่ละคำสั่งซื้อของลูกค้า
สามารถส่งมอบสินค้าได้ทันตามเวลาที่กำหนดจึงไม่มีงานค้างนานที่ยังไม่ส่งมอบ

  3.1.2 ธุรกิจรองเท้า

  บริษัทหลักประเภทโรงงานอุตสาหกรรมการผลิตรองเท้า

(1) ลักษณะผลิตภัณฑ์หรือบริการ

คือรองเท้าชนิดต่างๆ เช่นรองเท้าเดินเพื่อออกกำลังกาย รองเท้าวิ่ง รองเท้าเทนนิส
รองเท้าเบสบอลฯลฯ ทั้งสำหรับบุรุษ สตรี และเด็ก

2.  การตลาดและภาวะการแข่งขัน

สภาพตลาดมีการแข่งขันสูงจากผู้ผลิตในอุตสาหกรรมเดียวกัน โดยเฉพาะจากต่างประเทศ
ทั้งนี้การตลาดเป็นของผู้ซื้อ อำนาจการต่อรองมีน้อย
ไม่สามารถขึ้นราคาสินค้าตามสัดส่วนของต้นทุนที่สูงขึ้นตลอด

 (3) ผลการดำเนินงานปี 2550

 ในปี 2550 กลุ่มธุรกิจรองเท้าได้รับผลกระทบจากการขาดแคลนพนักงานในสายการผลิตเป็นอย่างมาก ส่งผลให้มีการผลิตและการส่งมอบสินค้าไม่เป็นไปตามเป้าหมาย เกิดการแข่งขันอย่างรุนแรงในด้านราคา ประกอบกับต้นทุนด้านพลังงานเพิ่มขึ้นและค่าเงินบาทที่แข็งค่าขึ้น กลุ่มธุรกิจรองเท้าจึงมีผลการดำเนินงานขาดทุนอย่างต่อเนื่อง แม้ว่าจะได้มีความพยายามพัฒนาระบบบริหารจัดการและกระบวนการผลิตอย่างต่อเนื่องแล้วก็ตาม

 เนื่องจากมีความเสี่ยงสูงที่ธุรกิจนี้จะไม่สามารถฟื้นตัวกลับมาสร้างผลกำไรที่เหมาะสมต่อการลงทุนในอนาคต คณะกรรมการจึงมีมติหยุดการดำเนินธุรกิจรองเท้าทั้งหมดรวมถึงรองเท้าภายใต้เครื่องหมายการค้า D-maq และทำการส่งมอบสินค้าตามใบสั่งซื้อคงค้างของลูกค้าให้ครบภายในปี 2550 เพื่อมิให้เกิดความเสียหายมากขึ้น

 แผนดำเนินการปี 2551 

 กลุ่มรองเท้าเดิมมีการปรับเปลี่ยนโครงสร้างและธุรกิจ มาเป็นผู้รับจ้างผลิตชิ้นส่วนอิเล็กทรอนิกส์ ประเภท Hard Disk Drive โดยมีการเพิ่มทุนจำนวน 400 ล้านบาท เพื่อซื้อทรัพย์สินที่ใช้ในการประกอบกิจการใหม่ และชำระหนี้คงค้างอีกส่วนหนึ่ง เป็นที่คาดว่าธุรกิจใหม่นี้จะให้ผลตอบแทนการลงทุนในอนาคตเป็นที่น่าพอใจ 

(4) งานที่ยังไม่ส่งมอบ : ไม่มี

3.1.3 ธุรกิจพลาสติก ยาง และโลหะ

ก. บริษัทหลักโรงงานอุตสาหกรรมผลิตพลาสติก

(1) ลักษณะผลิตภัณฑ์หรือบริการส่วนของพลาสติก
เป็นการบริการรับจ้างผลิตชิ้นส่วนพลาสติกเพื่องานอุตสาหกรรม โดยกรรมวิธีการฉีดขึ้นรูป (
THERMOPLASTIC INJECTION MANUFACTURING)
และกระบวนการผลิตครบวงจรด้วยการบริการตกแต่งพ่นสี การประกอบการ SILK SCREEN
และการ HOT STAMP ตลอดจนรับจ้างผลิตแม่พิมพ์ฉีดพลาสติก ด้วยการนำเทคโนโลยี CAD/CAM
มาใช้ในการออกแบบ และผลิตแม่พิมพ์ (High Speed Machining)
รวมถึงเทคโนโลยี่การขึ้นรูปแม่พิมพ์ด้วยความเร็วสูง

  ผลิตภัณฑ์หลักของสินค้าแยกตามประเภทลูกค้าที่จ้างผลิตได้ดังนี้

1. พลาสติกประกอบด้วย ชิ้นส่วนยานยนต์ ชิ้นส่วนเครื่องใช้ไฟฟ้า และ อิเล็กทรอนิกส์
ชิ้นส่วนกระติกน้ำ เป็นต้น

2.  แม่พิมพ์ฉีดพลาสติกเพื่อสนันสนุนการผลิตชิ้นส่วนพลาสติกในข้อ 1
    ซึ่งลูกค้าเป็นผู้จ้างทำผลิตแม่พิมพ์ประกอบด้วยแม่พิมพ์ที่เป็นชิ้นส่วนยานยนต์
    แม่พิมพ์ที่เป็นชิ้นส่วนเครื่องใช้ไฟฟ้า แม่พิมพ์ที่เป็นชิ้นส่วนเครื่องสุขภัณฑ์ และแม่พิมพ์อื่นๆ
    ที่ลูกค้าเป็นผู้จ้างทำ

3.  งานพ่นสีพลาสติกสำหรับชิ้นงานพลาสติกในข้อ 1
    ซึ่งต้องการความสวยงามทั้งสีแห้งเร็วและแห้งช้า

บริษัทไม่มีปัจจัยสำคัญที่มีผลกระทบต่อโอกาส หรือข้อจำกัดในการประกอบธุรกิจ

(2) การตลาดและภาวะการแข่งขัน

  ก. นโยบายและลักษณะการตลาดของผลิตภัณฑ์ หรือบริการที่สำคัญ

กลยุทธ์การแข่งขัน

ด้านผลิตภัณฑ์ (PRODUCT)

1.  ในส่วนของอุตสาหกรรมรถยนต์

    พัฒนาขีดความสามารถของการผลิตแม่พิมพ์ ให้มีคุณภาพสูง และเพิ่มประสิทธิภาพให้เวลา

    การผลิตสั้นลง เพิ่มกำลังการผลิตให้ครอบคลุมความต้องการ และการเติบโตของอุตสาหกรรมนี้

-   เสริมสร้างขีดความสามารถของศูนย์บริการตรวจสอบ
    ทดสอบมาตรฐานให้สอดคล้องกับความต้องการของกลุ่มอุตสาหกรรมรถยนต์

-   เสริมสร้างความรู้ความชำนาญในการบริหารการผลิต
    การใช้เทคโนโลยีแม่พิมพ์และอุปกรณ์ยึดจับ

-   เสริมสร้างและพัฒนาขีดความสามารถในการผลิตแบบครบวงจร

2.  อุตสาหกรรมรถจักรยานยนต์
    ร่วมกับผู้ผลิตในการพัฒนาการออกรถรุ่นใหม่ให้ทันความต้องการของตลาด
    โดยเฉพาะอย่างยิ่งการผลิตแม่พิมพ์ที่มีคุณภาพสูง

    - พัฒนาขีดความสามารถในการทำ Mold สำหรับ Hi -Speed Injection Machine

3.  กลุ่มอุตสาหกรรมเครื่องใช้ไฟฟ้า และอิเล็กทรอนิกส์

    - เน้นการพัฒนากระบวนการผลิตแบบครบวงจร

เช่น ฉีด , พ่นสี SILK SCREEN , HOT STAMP

- การตอบสนองต้นทุนในรูปแบบ ECONOMY OF SCALE

  - การจัดระบบการจัดส่งให้สามารถรองรับการเปลี่ยนแปลงแผนการผลิต

4.  กลุ่มอุตสาหกรรมอื่นๆ อาทิเช่น อุตสาหกรรมเครื่องใช้ในครัวเรือน ,
    อุตสาหกรรมเฟอร์นิเจอร์ เน้นด้านการมีส่วนร่วมตั้งแต่ขั้นตอนการออกแบบ
    ไปจนถึงการประกอบ Sub Assembly ให้ครบวงจร
    รวมทั้งการพัฒนาแสวงหาวัตถุดิบภายในประเทศ ที่มีคุณสมบัติเทียบเท่าการนำเข้า

-   ความแตกต่างด้านคุณภาพ

-   การให้บริการ

-   ลดของเสีย

สำหรับกลยุทธ์ที่บริษัทฯ จะนำมาใช้เพื่อบรรลุวัตถุประสงค์ เป้าหมาย และนโยบายของบริษัทฯ
จะมุ่งสู่การปรับปรุงในเรื่องของคุณภาพเป็นอันดับแรกรวมทั้งเรื่องของการควบคุมของเสียในกระบวนการผลิตให้มีประสิทธิภาพสูง
และยังเพิ่มประสิทธิภาพสำหรับกำลังการผลิตให้เต็มที่

ด้านราคา (PRICE)

การปรับปรุงประสิทธิภาพ ตลอดจนโครงสร้างของต้นทุนให้มีความเหมาะสม
สามารถแข่งขันได้กับทุกกลุ่มลูกค้าของบริษัทฯ

ช่องทางการจัดจำหน่าย (PLACE)

การเลือกสถานที่ผลิตให้ใกล้ชิดกับลูกค้า โดยที่บริษัทมีโรงงานผลิตอยู่สองแห่ง
เพื่อลดค่าใช้จ่ายในเรื่องค่าขนส่ง ตลอดจนการบริการที่สามารถสนองตอบต่อลูกค้า ได้รวดเร็ว
และประหยัด

ลักษณะลูกค้าและความสัมพันธ์

เป็นลูกค้าที่ซื้อผลิตภัณฑ์เพื่อนำไปผลิตต่อ ส่วนใหญ่จะเป็นลูกค้าที่ทำธุรกิจร่วมกันมานาน
และมีความสัมพันธ์ที่ดีต่อกัน และบริษัทฯ ได้จัดประเภทของลูกค้าออกเป็นกลุ่มๆ คือกลุ่มยานยนต์
กลุ่มเครื่องใช้ไฟฟ้า รวมทั้งกลุ่มแม่พิมพ์ และกลุ่มอื่นๆ

กลุ่มลูกค้าเป้าหมาย

จะเน้นลูกค้าอุตสาหกรรมยานยนต์ อุตสาหกรรมเครื่องใช้ไฟฟ้า อุตสาหกรรมอื่นๆ อาทิเช่น
อุตสาหกรรมเครื่องใช้ในครัวเรือน เป็นต้น ส่วนมากจะเป็นอุตสาหกรรมต่อเนื่อง
ที่ผลิตแม่พิมพ์เพื่อฉีดพลาสติก

การจำหน่ายและช่องทางการจำหน่าย

จำหน่ายให้โรงงานอุตสาหกรรม ซึ่งนำไปประกอบเป็นชิ้นส่วนของสินค้าต่างๆ เช่น รถยนต์
เครื่องใช้ไฟฟ้า เป็นต้น โดยเป็นการจำหน่ายสินค้าภายในประเทศ

สัดส่วนการจำหน่ายในระยะเวลา 3 ปีที่ผ่านมา
มีสัดส่วนร้อยละของยอดขายรวมแบ่งตามกลุ่มลูกค้าหรือผลิตภัณฑ์ ได้ดังนี้

กลุ่มผลิตภัณฑ์ ปี2550 % ปี 2549 % ปี 2548 %

1.  ชิ้นส่วนพลาสติก 89.00 91.00 93.01

2.  ผลิตแม่พิมพ์ 11.00 9.00 6.99

รวม 100.00 100.00 100.00

  สภาพการแข่งขันภายในอุตสาหกรรม

สภาพการแข่งขันโดยรวม มีแนวโน้มสูงขึ้น เนื่องจากอุตสาหกรรมพลาสติกยังมีตลาดรองรับได้อีกมาก
เช่นตลาดอุตสาหกรรมรถยนต์กำลังการผลิตของอุตสาหกรรมมีจำนวนมาก
อุตสาหกรรมรถจักรยานยนต์ มีคู่แข่งที่สำคัญคือ กลุ่มทุนจากญี่ปุ่น
ซึ่งได้เปรียบในการแข่งขันซึ่งลูกค้าส่วนใหญ่ให้ความสำคัญ กลุ่มเครื่องใช้ไฟฟ้าและอิเล็กทรอนิกส์
คู่แข่งที่สำคัญคือกลุ่มทุนจากเกาหลีและไต้หวัน ซึ่งใช้กลยุทธ์ด้านราคาเป็นข้อได้เปรียบทางการแข่งขัน
ส่วนกลุ่มอื่นๆ ได้แก่อุตสาหกรรมเครื่องใช้ในครัวเรือน เฟอร์นิเจอร์ สภาพการแข่งขันค่อนข้างน้อย

จำนวนและขนาดของคู่แข่งขัน

ในปี 2550 บริษัทฯ มีคู่แข่งขันที่สำคัญประมาณ 5 ราย

ขนาดของคู่แข่งขัน

มีคู่แข่งขันขนาดใหญ่กว่า 3 ราย ขนาดใกล้เคียงกับบริษัทฯ จำนวน 2 ราย

สถานภาพในการแข่งขันของบริษัทฯ

บริษัทฯ สามารถลดต้นทุน และยังสามารถแข่งขันกับคู่แข่งรายอื่นได้ ในขณะเดียวกันบริษัทฯ
มีการปรับปรุงคุณภาพสินค้าให้ได้ตามมาตรฐานระบบ ISO 9002 และ QS 9000
และสามารถส่งมอบสินค้าตามกำหนด ซึ่งเป็นองค์ประกอบที่ทำให้สามารถแข่งขันกับรายอื่นในตลาดได้
และสร้างความมั่นใจให้กับลูกค้า

คู่แข่งขันรายใหม่

มีแนวโน้มที่คู่แข่งรายใหม่ จะเข้ามาในตลาดได้มากขึ้น
เนื่องจากการเข้ามาทำตลาดนั้นไม่ค่อยยากนัก ส่วนใหญ่จะเป็นบริษัทที่ร่วมทุนกับต่างชาติ
ซึ่งมีจุดแข็งที่สำคัญ ได้แก่ การได้เปรียบในเรื่องเทคโนโลยีการผลิต
ซึ่งจะสามารถช่วยลดปัญหาในเรื่องของต้นทุนการผลิตให้ลดลงได้
ในอนาคตคาดว่าการแข่งขันในอุตสาหกรรมจะมุ่งเน้นในเรื่องคุณภาพของสินค้าที่ตรงตามมาตรฐาน
และต้นทุนการผลิตที่ต่ำ

อำนาจต่อรองของลูกค้า

สูงมากในเรื่องของการต่อรองราคา ให้ได้ตามราคาเป้าหมายที่กำหนดไว้
และการผลิตสินค้าให้ได้ตามมาตรฐานสากล โดยเฉพาะกลุ่มอุตสาหกรรมชิ้นส่วนยานยนต์
และชิ้นส่วนเครื่องใช้ไฟฟ้า

แนวโน้มภาวะอุตสาหกรรมและสภาพการแข่งขันในอนาคต

คาดว่าอุตสาหกรรมชิ้นส่วนพลาสติก จะมีการขยายตัวต่อเนื่องในปีตามการฟื้นตัวของเศรษฐกิจ
อย่างไรก็ดีการลดอัตราภาษีนำเข้าตามกรอบของ AFTA และการเปิดตลาดเสรีตาม WTO
จะช่วยลดต้นทุนการผลิต และขยายตลาด แต่ก็ทำให้การแข่งขันเพิ่มขึ้นด้วย
ทั้งนี้ผู้ประกอบการจะต้องปรับตัวให้สอดคล้องกับข้อกำหนด และมาตรฐานสากลต่างๆ เช่น ISO และ
QS มิฉะนั้นจะเป็นอุปสรรคในการดำเนินงานในอนาคต

ส่วนด้านการลงทุนการผลิตชิ้นส่วนพลาสติกจากกลุ่มทุนของต่างชาติ จะมีมากขึ้น
การใช้ชิ้นส่วนภายในประเทศมีแนวโน้มที่ดีขึ้น โดยใช้กลยุทธ์ที่สำคัญในการแข่งขัน ได้แก่
ราคาต้นทุนที่ต่ำ และคุณภาพที่ได้มาตรฐานสากล ระยะเวลาการส่งมอบ
การบริหารและโดยเฉพาะอย่างยิ่งการสร้างมูลค่าเพิ่ม ในด้านสินค้าและบริการ

สำหรับสภาพการแข่งขันในอนาคต จะมีการแข่งขันในวงกว้างขึ้นทั้งในด้านราคา คุณภาพ
ระยะเวลาการส่งมอบ
การบริหารและโดยเฉพาะอย่างยิ่งการสร้างมูลค่าเพิ่มในด้านสินค้าและการบริการ

(3) การจัดหาผลิตภัณฑ์หรือบริการ

บริษัทมีโรงงานอุตสาหกรรมผลิตพลาสติก มีจำนวน 2 โรงงาน

1.  เลขที่ 11/1 หมู่ที่ 14 เขตนิคมอุตสาหกรรมบางชัน ถ.เสรีไทย แขวงมีนบุรี เขตมีนบุรี
    กรุงเทพฯ 10510

2.  เลขที่ 99 หมู่ 5 ถ.บางนา-ตราด (กม.38) อ.บางปะกง จ.ฉะเชิงเทรา

อุตสาหกรรมการผลิตพลาสติก

(ก) กำลังการผลิต

ปี 2550 ปี 2549 ปี 2548

กำลังการผลิตเต็มที่

ชั่วโมงการทำงานของเครื่องจักร (ช.ม.) 794,112 736,528 827,904

ปริมาณการผลิตจริง

ชั่วโมงการทำงานของเครื่องจักร (ช.ม.) 491,611 597,535 645,765

อัตราการใช้กำลังการผลิต % 62 82 78

อัตราการเพิ่ม (ลด) ของปริมาณการผลิต % 24 6 25.80

จำนวนกะ ที่ผลิตได้คือ 3 กะ จำนวนกะที่ผลิตจริง คือ 3 กะ

นโยบายการผลิตที่สำคัญ ไม่มี

การจัดหาวัตถุดิบและผู้จำหน่าย

อุตสาหกรรมการผลิตพลาสติก

วัตถุดิบที่สำคัญ คือ เม็ดพลาสติก ไม่สามารถที่จะหาวัสดุอื่นมาทดแทนได้

แหล่งที่มาของวัตถุดิบ มีการสั่งซื้อจากใน และต่างประเทศ ในการนำเข้าวัตถุดิบ
จะเป็นการสั่งซื้อจากประเทศญี่ปุ่น และสิงคโปร์

 ผลการเปลี่ยนแปลงเทคโนโลยี ต่อการใช้วัตถุดิบ : ไม่มีผลกระทบ

สภาพปัญหาเกี่ยวกับการใช้วัตถุดิบ

ปัญหาสำคัญที่จะมีผลกระทบคือ ราคาน้ำมัน และค่าเงินบาท
ซึ่งอาจทำให้เกิดการเปลี่ยนแปลงราคาของเม็ดพลาสติก มีแนวโน้มที่จะสูงขึ้น

ไม่มีต้นทุนวัตถุดิบชนิดใดชนิดหนึ่ง สูงกว่าร้อยละ 50 ของต้นทุนการผลิตรวม

 ผู้จำหน่าย จำนวนสัดส่วนการซื้อภายในประเทศและต่างประเทศ

สัดส่วนในการสั่งซื้อวัตถุดิบภายในประเทศ 99 % สั่งซื้อจากผู้จำหน่ายมากกว่า 30 ราย

สัดส่วนในการซื้อวัตถุดิบจากต่างประเทศ 1 %

บริษัท ไม่มีการพึ่งพิงการซื้อวัตถุดิบจากผู้จำหน่ายรายใดรายหนึ่งเกินกว่าร้อยละ 30 ของ
มูลค่าการซื้อวัตถุดิบทั้งหมดที่ผ่านมาเป็นเวลา 3 ปี ติดต่อกัน

แหล่งที่มาของเทคโนโลยีการผลิต : มาจากระบบภายในของบริษัท
และบางส่วนบริษัทพัฒนาขึ้นมาใช้เอง

(ข) ผลกระทบต่อสิ่งแวดล้อม

อุตสาหกรรมการผลิตพลาสติก

ด้านการอนุรักษ์พลังงาน บริษัทฯ มีนโยบายให้หน่วยงานทำการวิเคราะห์
และทำการศึกษาถึงการใช้พลังงานไฟฟ้า โดยเน้นการใช้พลังงานอย่างประหยัด
และเกิดประสิทธิภาพมากยิ่งขึ้น และผลกระทบจากการสูญเสียพลังงานดังกล่าว ซึ่งเป็นไปตาม
พ.ร.บ. การส่งเสริมการอนุรักษ์พลังงาน พ.ศ. 2535
โดยจัดให้มีการอบรมให้พนักงานทุกคนมีส่วนร่วมในการทำกิจกรรมดังกล่าว

ด้านการจัดการด้านสิ่งแวดล้อม บริษัทฯ ได้มีการนำระบบการจัดการด้านสิ่งแวดล้อม หรือ ISO
14001 เข้ามาใช้ โดยมุ่งเน้นให้องค์กรมีการควบคุมและพัฒนา
ปรับปรุงการปฏิบัติงานให้สอดคล้องกับกฎหมาย กฎระเบียบต่างๆ และรักษาสิ่งแวดล้อมอย่างต่อเนื่อง

ด้านความปลอดภัย อาชีวอนามัย และสภาพแวดล้อมในการทำงาน บริษัทฯ
ได้มีการตรวจสอบระบบป้องกัน และระงับอัคคีภัย โดยให้พนักงานได้ฝึกซ้อมดับเพลิง
และจัดตั้งคณะกรรมการความปลอดภัยอาชีวอนามัย และสภาพแวดล้อมในการทำงาน
โดยได้กำหนดเป็นนโยบายของบริษัทฯ
รวมทั้งมีการรณรงค์เผยแพร่ตามวารสารและทำแผ่นป้ายแสดงสถิติอุบัติเหตุติดป้ายประกาศให้พนักงานทราบ

ด้านการกำจัดสิ่งปฏิกูลหรือวัสดุที่ไม่ใช้แล้ว บริษัทฯ
ได้ดำเนินการขออนุญาตกรณีการนำสิ่งปฏิกูลหรือวัสดุที่ไม่ใช้แล้วซึ่งมีลักษณะและคุณสมบัติเป็นไปตามประกาศกระทรวงอุตสาหกรรม
ฉบับที่ 1 (พ.ศ.2541) และฉบับที่ 6 (พ.ศ. 2540)
ออกนอกบริเวณโรงงานทุกครั้งก่อนนำไปกำจัด

สรุป ผลกระทบต่อสิ่งแวดล้อมได้ดำเนินการปฏิบัติจริงในระยะเวลา 3 ปีที่ผ่านมา
เป็นไปตามที่กฎหมายกำหนดอย่างเคร่งครัด

ข้อพิพาทหรือถูกฟ้องร้องเกี่ยวกับสิ่งแวดล้อม ไม่มี

(4) งานที่ยังไม่ส่งมอบ

 ไม่มี 

  ข. บริษัทหลักโรงงานอุตสาหกรรมประเภทยาง

(1) ลักษณะผลิตภัณฑ์ประเภทยาง

ผลิตภัณฑ์ของบริษัทฯ ผลิตภายใต้เครื่องหมายการค้าตรา “VENUS”
ซึ่งเป็นที่รู้จักและยอมรับในด้านคุณภาพจากลูกค้าทั้งภายในประเทศและต่างประเทศมานาน
ตลอดระยะเวลาที่ผ่านมาบริษัทได้มีการพัฒนาและปรับปรุงอย่างต่อเนื่องเพื่อให้ทันกับภาวะเศรษฐกิจในปัจจุบันที่มีการแข่งขันค่อนข้างสูง
ทั้งในด้านคุณภาพของสินค้า และคำนึงถึงความปลอดภัยของผู้บริโภค
โดยบริษัทได้ส่งตัวอย่างผลิตภัณฑ์ไปตรวจสอบยัง สถาบันทดสอบสิ่งทอประเทศสวิสเซอร์แลนด์
และได้รับการรับรองมาตรฐาน OEKO - TEX STANDARD100 ทุกปี
และกำลังปรับปรุงให้ผลิตภัณฑ์ได้มาตรฐานตามที่ลูกค้ากำหนด เช่น “OSPAR”,REACH เป็นต้น

ผลิตภัณฑ์ของบริษัทประกอบด้วย

1. เส้นยางยืด และแถบยางยืด (Rubber Thread and Rubber Tape)
นำไปเพื่อผลิตเป็นส่วนขอบขา และขอบเอวผ้าอ้อมเด็ก และผู้ใหญ่ (Diaper) ส่วนที่ต้องใช้ยางยืด,
ขอบขากางเกงในสุภาพบุรุษ, ชุดว่ายน้ำที่ต้องใช้ยางยืดเป็นส่วนประกอบ, ขอบหมวกคลุมผมอาบน้ำ
และอื่นๆ รวมทั้งยังเป็นวัตถุดิบที่ใช้ในการผลิตผลิตภัณฑ์ Elastic Braid , Elastic Webbing
และ Covering Yarn อีกด้วย

2. สายยางยืดถัก (Elastic Braid) ผลิตเพื่อใช้กับผลิตภัณฑ์เสื้อผ้าสำหรับเด็ก,
ขอบเอวกางเกงนอนทั้งเด็กและผู้ใหญ่ , ขอบเอวและขอบขาชุดชั้นในสุภาพบุรุษและสตรี และอื่นๆ
ตามความต้องการของลูกค้า

3. สายยางยืดทอ (Elastic Webbing) และเส้นยางหุ้ม (Covering Yarn )
ผลิตเพื่อใช้เป็นส่วนประกอบของชุดชั้นในสุภาพบุรุษ และสตรี, เสื้อผ้าสำหรับเด็กและผู้ใหญ่
และอุปกรณ์เครื่องใช้ต่างๆ ตามความต้องการของลูกค้า

บริษัท ไม่มีปัจจัยสำคัญใดที่มีผลกระทบต่อโอกาส หรือการประกอบธุรกิจ

(2) การตลาด และภาวะการแข่งขัน

นโยบายและลักษณะการตลาดของผลิตภัณฑ์ หรือบริการที่สำคัญ

 กลยุทธ์การแข่งขัน 

1. การมุ่งมั่นคิดค้นวิจัยและพัฒนาอย่างต่อเนื่อง

2. ให้ความสำคัญกับการเพิ่มขีดความสามารถในการแข่งขันระดับสากลมากขึ้น

3. การเสนอราคาที่เหมาะสมและส่งมอบได้ตรงตามเวลา

4. ลดต้นทุนในการผลิต และใช้เครื่องจักรที่มีเทคโนโลยีสูงและอุปกรณ์ที่ทันสมัย

5. รักษามาตรฐานความปลอดภัยของผลิตภัณฑ์ตามระบบมาตรฐาน Oeko-Tex Standard 100 

6. รักษาระบบมาตรฐานคุณภาพ ISO 9001:2000 และ 14001:2004

7. การพัฒนาทรัพยากรบุคลลของบริษัทฯ โดยส่งเสริมการเรียนรู้เพิ่มมากขึ้น

8. การสร้างความสัมพันธ์อันดีกับลูกค้าอย่างต่อเนื่อง

 ลักษณะของลูกค้า

แบ่งออกได้เป็น 2 ประเภทคือ

1.  โรงงานผู้ผลิต (MANUFACTURER) ผู้ผลิตสินค้าประเภทต่างๆ สู่ท้องตลาด

2.  ผู้ค้าคนกลาง (TRADING COMPANY) ผู้ขายส่ง ผู้ขายปลีก หรือบริษัทตัวแทนจำหน่าย

ลักษณะความสัมพันธ์

เป็นลูกค้าเก่าที่ติดต่อซื้อขายกันมานาน และบริษัทมีการให้คำปรึกษารวมทั้งข้อเสนอแนะต่างๆ
ให้กับลูกค้าเพื่อให้เกิดความพึงพอใจ

ลูกค้าเป้าหมาย

แบ่งได้เป็น 2 ประเภท คือ

1.  ตลาดในประเทศ ประกอบด้วยโรงงานผู้ผลิต (Manufacturer) , ผู้ขายส่ง
    (Wholesaler) และผู้ขายปลีก (Retailer)

2.  ตลาดต่างประเทศประกอบด้วย โรงงานผู้ผลิตเสื้อผ้า โรงงานผู้ผลิตผ้าอ้อมสำเร็จรูป
    และผู้ค้าคนกลาง

  การจำหน่ายและช่องทางการจำหน่าย

บริษัทฯ เป็นผู้ผลิตและจัดจำหน่ายโดยตรง 100 %

สัดส่วนการจำหน่ายในประเทศ 34.46 %

สัดส่วนการจำหน่ายต่างประเทศ 65.54 % ( Japan, Australia, Hong Kong, Holland,
China…etc.)

ภาวะการแข่งขัน

ปัจจุบันมีการแข่งขันค่อนข้างมากโดยเฉพาะมีการนำเข้าสินค้าจากประเทศจีนซึ่งมีต้นทุนการผลิตต่ำ
ทำให้การแข่งขันทางด้านราคาค่อนข้างรุนแรง ดังนั้นผู้ผลิตในกลุ่มอุตสาหกรรมการผลิตจำเป็น
ต้องปรับภาพลักษณ์ของสินค้า จากที่เคยผลิตสินค้ารูปแบบเดิมๆ
หรือผลิตตามคำสั่งซื้อจากลูกค้าเพียงอย่างเดียว
ได้เปลี่ยนมาเป็นผลิตสินค้าตามพฤฒิกรรมของผู้บริโภคที่เปลี่ยนไป
และได้หันมาสร้างรูปแบบผลิตของตนเองนำเสนอให้ลูกค้ามีทางเลือกมากขึ้น
ซึ่งเป็นปัจจัยสำคัญในการแข่งขันในปัจจุบัน

สภาพการแข่งขัน แบ่งได้เป็น 3 ตลาด คือ

1.  ตลาดยางยืด (Elastic braid) ผลิตภัณฑ์ประเภทนี้ ไม่ค่อยมีความซับซ้อนในการผลิต
    ทำให้ลูกค้ามองว่าเป็นผลิตภัณฑ์ที่ไม่มีความแตกต่าง ซึ่งทำให้ต้องแข่งขันด้านราคาสูง
    อีกทั้งการลงทุนเพื่อเข้าสู่ตลาดใช้เงินลงทุนไม่มากนัก คู่แข่งหน้าใหม่
    จะเข้าสู่ตลาดได้ไม่ยากนัก

2.  ตลาดยางยืดทอ (Elastic webbing) มีการแข่งขันค่อนข้างสูง
    และมีการเคลื่อนไหวของสินค้าค่อนข้างเร็ว โดยเฉพาะกลุ่มลูกค้าผู้ผลิตเสื้อผ้าสำเร็จรูป
    ในตลาดบนจะมีการเน้นสร้างความแตกต่างด้านผลิตภัณฑ์ สำหรับ Brand ชั้นนำ
    แต่ในตลาดล่างก็ยังคงมีการแข่งขันในด้านราคาเป็นหลัก ส่วนการเข้าสู่ตลาดของคู่แข่งรายใหม่
    จะทำได้ไม่ง่ายนัก เนื่องจากใช้เงินลงทุนค่อนข้างสูง

3.  ตลาดเส้นยางยืด และแถบยางยืด (Rubber thread & Rubber tape)
    ในตลาดบนมีการเน้นการสร้างความแตกต่างด้านผลิตภัณฑ์ และการพัฒนานวัตกรรมใหม่ๆ
    ส่วนในตลาดล่างก็ยังคงมีการแข่งขันในด้านราคาเป็นหลัก การที่จะเข้าสู่ตลาดนี้ได้
    จะต้องใช้เงินลงทุน ความรู้ และประสบการณ์สูงมาก
    คู่แข่งหน้าใหม่จะเข้ามาแข่งขันในตลาดได้ยาก

จำนวนคู่แข่งของบริษัทที่สำคัญมีประมาณ 12 ราย

ขนาดของคู่แข่งขันจะมีขนาดใกล้เคียงกันหรือมีขนาดเล็กกว่าบริษัท

แนวโน้มภาวะอุตสาหกรรม และสภาพการแข่งขันในอนาคต

เครื่องนุ่งห่มไทยประสบกับการแข่งขันที่รุนแรงในตลาดโลก
โดยเฉพาะการแข่งขันจากกลุ่มประเทศกำลังพัฒนาที่มีเทคโนโลยีการผลิต
ค่าจ้างแรงงานที่ใกล้เคียงกัน
ประเทศพัฒนาแล้วหันมาลงทุนและย้ายฐานการผลิตไปยังประเทศกำลังพัฒนา ส่งผลให้ประเทศต่างๆ
มีการถ่ายทอดเทคโนโลยีและเทคนิคการผลิตต่างๆ ต่อกันมากขึ้น

FTA อาเซียน และอาเซียน-จีน เริ่มส่งผลกระทบ
การเพิ่มการนำเข้าเครื่องนุ่งห่มจากจีนและจะส่งผลสืบเนื่องต่อราคาสินค้าเครื่องนุ่งห่มในประเทศและยอดขายของผู้ผลิตในประเทศ
ทำให้ภาคเอกชนจะต้องมีการปรับตัวให้มีการผลิตสินค้าที่มีมูลค่าสูงเพิ่มขึ้นด้วย

สภาวะตลาดยางยืด กลุ่มธุรกิจผลิตภัณฑ์ยางยืด (Elastic Products)
ดำเนินการผลิตสินค้าซึ่งใช้เป็นวัตถุดิบ หรือสินค้าชั้นกลาง (Intermediate Goods)
ที่ผู้ซื้อจะนำไปใช้สำหรับการผลิตสินค้าเสื้อผ้า ชุดชั้นใน ชุดว่ายน้ำ รวมไปถึงผ้าอ้อมสำเร็จรูป
(Diapers) ทั้งสำหรับเด็กและผู้ใหญ่ ปัจจุบันการใช้ยางยืด
ได้ขยายการใช้เพิ่มมากขึ้นได้แก่การนำไปใช้เป็นส่วนประกอบของผลิตภัณฑ์ที่ใช้เกี่ยวกับการแพทย์
หรืออุปกรณ์กีฬา และผลิตภัณฑ์อื่นๆ อีกหลากหลายตามความต้องการของผู้ผลิต
ในปัจจุบันตลาดดังกล่าว ได้มีการแบ่งส่วนตลาดเป็น 2 ส่วนอย่างชัดเจน คือ

1.  ตลาดบน (Premium market) จะเน้นในด้านการพัฒนาผลิตภัณฑ์ นวัตกรรม
    และความพยายามในการสร้างความแตกต่าง
    เพื่อตอบสนองความต้องการที่หลากหลายของลูกค้า

2.  ตลาดล่าง (Mass market) จะเน้นการแข่งขันทางด้านราคามากกว่าในด้านคุณภาพสินค้า
    เพื่อเจาะตลาดลูกค้ากลุ่มเป้าหมายที่มีกำลังซื้อน้อย

    ในการวางแผนพัฒนาธุรกิจยางยืด จะนำกลยุทธ์การขยายตัวเพิ่มขึ้นมาประยุกต์ใช้
    โดยพิจารณาโอกาสในการขยายตัวของธุรกิจจากผลิตภัณฑ์ปัจจุบัน กับตลาดหรือกลุ่มลูกค้าที่มีอยู่
    รวมถึงตลาดใหม่ๆ ที่ยังไม่ได้เข้าไปมีส่วนแบ่งตลาด

  (3) การจัดหาผลิตภัณฑ์หรือบริการ

  บริษัทฯ มีที่ตั้งโรงงาน 2 แห่ง

1.  เลขที่ ง.1 หมู่ที่ 13 ถนนเสรีไทย แขวงมีนบุรี เขตมีนบุรี กรุงเทพ 10510
    จำนวนโรงงานทั้งหมด 5 หลัง ประกอบด้วยอาคารโรงงาน 3 หลัง
    อาคารคลังวัตถุดิบและคลังวัสดุ 1 หลัง อาคารคลังสินค้า 1 หลัง

2.  เลขที่ 99 หมู่ 5 ถนนบางนา-ตราด (ก.ม.38) ตำบลบางสมัคร อำเภอบางปะกง
    จังหวัดฉะเชิงเทรา ประกอบด้วยอาคารโรงงานทั้งหมด 2 หลัง

  ซึ่งมีรายละเอียดการผลิตคือ

(ก) กำลังการผลิต

กำลังการผลิตรวม (หน่วย 1:1,000)

ปริมาณการผลิตจริง หน่วย ปี 2550 ปี 2549 ปี 2548

เส้นยาง, แถบยาง ,สายยางยืด กิโลกรัม 5,701 6,501 6,388

บริษัทมีนโยบายการผลิตที่สำคัญคือ “ สร้างความพึงพอใจให้ลูกค้า พัฒนาคุณภาพผลิตภัณฑ์
สร้างสรรบุคลากร และใส่ใจสิ่งแวดล้อม ”
ในส่วนการผลิตได้บริหารต้นทุนเพื่อให้ผลิตภัณฑ์ของบริษัทสามารถสู้กับคู่แข่งขันทั้งตลาดในประเทศและต่างประเทศได้
รวมทั้งมีการส่งเสริมและพัฒนาความรู้ ความชำนาญ
และทักษะในการปฏิบัติงานของพนักงานอย่างต่อเนื่องสม่ำเสมอ
ด้วยการจัดฝึกอบรมภายในและส่งไปรับการฝึกอบรมภายนอก
เพื่อพัฒนาความสามารถในการตอบสนองต่อการปรับองค์กรไปสู่องค์กรแห่งการเรียนรู้
ดูแลและเอาใจใส่พนักงานทุกระดับชั้นให้มีขวัญและกำลังใจในการปฏิบัติงานที่ดี

การจัดหาวัตถุดิบและผู้จำหน่ายวัตถุดิบ

วัตถุดิบหลักที่ใช้ในการผลิต คือยางธรรมชาติเป็นวัตถุดิบหลักสำคัญที่ใช้ในการผลิต โดยบริษัท
ได้ซื้อวัตถุดิบจากบริษัทในกลุ่มโดยมีแหล่งวัตถุดิบที่จังหวัดจันทบุรี และจังหวัดตราด
วัตถุดิบที่ใช้ส่วนใหญ่ ซื้อภายในประเทศและเพื่อจำกัดความหลากหลาย
ซึ่งอาจส่งผลกระทบถึงคุณภาพของผลิตภัณฑ์ จึงได้สั่งซื้อจากบริษัทในกลุ่ม
ทำให้ไม่มีปัญหาทางด้านคุณภาพของวัตถุดิบ

แต่ได้รับผลกระทบด้านราคายางพาราที่มีการปรับตัวสูงขึ้นมากตามภาวะความต้องการของตลาดโลก

ปัญหาการขาดแคลนวัตถุดิบ คาดว่าจะไม่เกิดขึ้นง่าย เพราะวัตถุดิบหลักคือยางพารา
เป็นวัตถุดิบที่ผลิตเองภายในประเทศ ซึ่งมีอยู่หลายจังหวัด
และประเทศไทยเป็นประเทศที่ผลิตได้มากที่สุดในโลก

ผลการเปลี่ยนแปลงเทคโนโลยีต่อการใช้วัตถุดิบ
เทคโนโลยี่การผลิตที่ใช้ยางยืดเป็นวัตถุดิบในการผลิตเสื้อผ้า
และสิ่งทอยังไม่มีการเปลี่ยนแปลงที่โดดเด่นเป็นนวัตกรรมใหม่ ซึ่งบริษัทฯ
คาดว่าในอนาคตอันใกล้นี้ไม่มีการเปลี่ยนแปลงเทคโนโลยี จึงไม่มีปัญหาต่อการใช้วัตถุดิบ

สัดส่วนการซื้อวัตถุดิบในประเทศ ปี 2550 97.75 %

สัดส่วนการซื้อวัตถุดิบต่างประเทศ ปี 2550 2.25 %

  (ข). ผลกระทบต่อสิ่งแวดล้อม

กระบวนการผลิตที่อาจมีผลกระทบต่อสิ่งแวดล้อม ได้แก่การกำจัดสิ่งปฏิกูลที่ไม่ใช้แล้ว
ประเภทขยะอันตราย และไม่อันตราย การเกิดน้ำเสีย การสิ้นเปลืองพลังงาน
และทรัพยากรธรรมชาติ ,ฝุ่นละอองที่เกิดในกระบวนการผลิตและไอระเหยจากสารเคมีโทลูอีน
เป็นต้น

การดำเนินการเพื่อลดผลกระทบ บริษัทฯ ได้มีมาตรการในการแก้ไขและป้องกันผลกระทบดังกล่าว
โดยการจัดทำระบบมาตรฐานการจัดการสิ่งแวดล้อม ISO 14001
เพื่อควบคุมกิจกรรมที่ก่อให้เกิดผลกระทบต่อสิ่งแวดล้อม เช่น

การกำจัดสิ่งปฏิกูลและวัสดุที่ไม่ใช้แล้ว โดยแยกการกำจัดดังนี้

1.
ของเสียประเภทขยะอันตรายได้ให้บริษัทที่ได้รับอนุญาตจากกระทรวงอุตสาหกรรมเป็นผู้ดำเนินการกำจัด

  2.ของเสียประเภทขยะไม่อันตราย
  ได้ให้บริษัทที่ได้รับอนุญาตจากกระทรวงอุตสาหกรรมเป็นผู้ดำเนินการกำจัดโดยวิธีฝังกลบ

การบำบัดน้ำเสีย โดยใช้ระบบบำบัดน้ำเสีย แบบ ACTIVATED SLUDGE
และได้มีการควบคุมระบบน้ำทิ้งก่อนที่จะปล่อยออกนอกโรงงาน
โดยมีการส่งน้ำไปวิเคราะห์เป็นประจำทุก เดือน เพื่อดำเนินการควบคุมไม่ให้มีค่าเกินมาตรฐาน

การสิ้นเปลืองทรัพยากรธรรมชาติ โดยเข้าร่วมโครงการอนุรักษ์พลังงานกับกรมส่งเสริมอุตสาหกรรม
และสถาบันสิ่งแวดล้อมไทย
ซึ่งทำการจัดตั้งทีมอนุรักษ์พลังงานร่วมกับที่ปรึกษาเพื่อสำรวจและวิเคราะห์หามาตรการต่างๆ
ในการอนุรักษ์พลังงานในโรงงาน

การลดปริมาณการใช้น้ำในกระบวนการล้างยาง ด้วยวิธี Recycle
โดยนำน้ำที่ใช้ล้างยางแล้วมากรองผ่าน Filter Plate เพื่อแยกแป้งออก
แล้วจึงนำน้ำที่กรองแล้วกลับมาใช้อีกครั้ง

การกำจัดฝุ่นที่ฟุ้งกระจายในสถานที่ทำงาน
โดยวิธีการติดตั้งระบบดูดฝุ่นด้วยวิธีการติดตั้งไซโคลนดูดฝุ่น ในจุดที่มีการฟุ้งกระจายของฝุ่นมาก
และเปลี่ยนกระบวนการเทแป้งของเครื่องจักรเป็นระบบปิด
เพื่อควบคุมไม่ให้เกินมาตรฐานที่กฎหมายกำหนด

ไอระเหยจากสารเคมีโทลูอีน
โดยการติดตั้งเครื่องดูดกลิ่นโทลูอีนจากกระบวนการล้างใบมีดและอะไหล่
เพื่อกำจัดไอระเหยและกลิ่นของโทลูอีนภายในที่ปฏิบัติงานไม่ให้เกินมาตรฐานที่กฎหมายกำหนด

ผลการปฏิบัติจริงในระยะ 3 ปีที่ผ่านมา เป็นไปตามที่กฎหมายกำหนด โดยมีค่าใช้จ่ายดังนี้

หน่วย : ล้านบาท ปี 2550 ปี 2549 ปี 2548

- ค่าใช้จ่ายดำเนินการเพื่อลดผลกระทบต่อสิ่งแวดล้อม 0.95 1.07 1.30

บริษัท ไม่มีข้อพิพาท หรือถูกฟ้องร้องเกี่ยวกับสิ่งแวดล้อม

3. ปรับปรุงการดำเนินงานด้านระบบการจัดการสิ่งแวดล้อมอย่างสม่ำเสมอและต่อเนื่อง

4. เผยแพร่ประชาสัมพันธ์ นโยบายนี้กับพนักงานและผู้ที่เกี่ยวข้อง
เพื่อความเข้าใจและเปิดเผยต่อสาธารณชน

กิจกรรมที่เป็นพื้นฐานของระบบ ISO 14001 และเป็นกิจกรรมที่ต้องปฏิบัติเป็นประจำ
โดยมีจุดมุ่งหมายในการทำเพื่อส่งเสริมการรักษาสภาพแวดล้อมให้ได้รับการปรับปรุง
และพัฒนาอย่างต่อเนื่อง อาทิเช่น การฝึกอบรมด้านสิ่งแวดล้อม เพื่อให้เกิดจิตสำนึกที่ดีต่อสิ่งแวดล้อม
การสื่อสารทั้งภายในและภายนอกองค์กรด้านสิ่งแวดล้อม
เพื่อให้เกิดความเข้าใจและรองรับภาวะฉุกเฉินอันจะมีผลกระทบต่อสิ่งแวดล้อม

กิจกรรมที่เป็นโครงการซึ่งมีวัตถุประสงค์ที่จะแก้ไขปรับปรุงและพัฒนาสิ่งแวดล้อมให้ดีขึ้นคือ

- โครงการควบคุมการฟุ้งกระจายของฝุ่นในกระบวนการผลิตรับเบอร์

- โครงการลดปริมาณน้ำที่สูญเสียจากกระบวนการล้างยาง

- โครงการลดขยะ และการจัดการขยะอันตราย ประเภทเศษผ้าเปื้อนน้ำมันและถุงมือใช้แล้ว

(4) งานที่ยังไม่ส่งมอบ : ไม่มี

3.1.4 ธุรกิจชิ้นส่วนอิเล็กทรอนิกส์ และคอมพิวเตอร์

  บริษัทหลักประเภทผลิตภัณฑ์คอมพิวเตอร์ และอุปกรณ์ต่อเนื่อง

1.  ลักษณะผลิตภัณฑ์หรือบริการ บริษัทประกอบธุรกิจรับจ้างประกอบผลิตภัณฑ์อิเล็กทรอนิกส์ประเภท
    สื่อเก็บข้อมูลคอมพิวเตอร์ Hard Drive และชิ้นส่วน Hard Drive ให้กับบริษัท Hitachi
    Global Storage Technology Thailand (Hitachi GST)
    โดยมีข้อจำกัดทางด้านข้อสัญญาระหว่างบริษัท และ Hitachi GST.
    ในเรื่องของการห้ามบริษัทดำเนินการรับจ้างผลิตหรือผลิตเพื่อจำหน่ายผลิตภัณฑ์ Hard Drive
    ให้กับบุคคลอื่น

  สำหรับการได้รับการส่งเสริมการลงทุนจากบัตรส่งเสริมการลงทุนนั้น
  ปัจจุบันสิทธิยกเว้นทางภาษีต่างๆ ได้ใช้สิทธิครบกำหนดแล้ว

(2) การตลาดและภาวะการแข่งขัน

(ก) นโยบายและลักษณะการตลาดของผลิตภัณฑ์

กลยุทธ์การแข่งขัน

เนื่องจากภายใต้ข้อจำกัดของสัญญาดังกล่าวใน (1)
ทำให้บริษัทจำเป็นต้องพยายามรักษาความพึงพอใจของลูกค้าไว้ให้มากที่สุด
ทั้งในด้านการควบคุมคุณภาพของผลิตภัณฑ์ที่รับจ้างประกอบการ
พยายามลดต้นทุนค่าใช้จ่ายในการผลิตต่อหน่วยให้ได้ต่ำมากที่สุด

ลักษณะของลูกค้าและกลุ่มลูกค้าเป้าหมาย

ลักษณะของลูกค้า : ลูกค้าของบริษัทมีเพียงรายเดียวคือ บริษัท Hitachi Global Storage
Thailand จึงทำให้ลูกค้าสามารถมีอำนาจต่อรองทางการค้ากับบริษัทได้สูง
โดยบริษัทได้พยายามรักษาลูกค้าปัจจุบันให้ดีที่สุด

การจำหน่ายและช่องทางการจำหน่าย

ผลิตภัณฑ์ที่ทางบริษัทรับจ้างประกอบทั้งหมดได้ส่งออกไปจำหน่ายยังต่างประเทศ
โดยทางลูกค้าของบริษัทจะเป็นผู้ดำเนินการจัดหาช่องทางจำหน่ายทั้งหมด
บริษัทดำเนินการผลิตตามที่ลูกค้ากำหนด

  (ข) สภาพการแข่งขันภายในอุตสาหกรรม

สภาพการแข่งขันในธุรกิจของสินค้า Hard Drive
นั้นปัจจุบันลูกค้าของบริษัทต้องแข่งขันในเรื่องส่วนแบ่งการตลาด Hard Drive
ซึ่งมีคู่แข่งอยู่จำนวนหลายราย และมีความเข้มแข็ง อาทิเช่น Seagate, Western Digital
,Fujitsu และ Sumsung
ซึ่งหากลูกค้าไม่สามารถแข่งขันในเรื่องส่วนแบ่งตลาดได้ก็มีผลกระทบต่อบริษัทเช่นเดียวกัน

สำหรับบริษัทเอง ก็ต้องเผชิญกับการแข่งขันกับคู่แข่งทั้งภายในประเทศ
ซึ่งเป็นโรงงานผลิตของลูกค้าเอง และในต่างประเทศ เช่น จีน
ซึ่งมีกำลังการผลิตและความพร้อมที่สูงกว่าบริษัทค่อนข้างมาก

นโยบายการผลิตที่สำคัญ คือการปฏิบัติตามข้อกำหนดการผลิตที่ลูกค้ากำหนดอย่างเคร่งครัด
เพื่อรักษาระดับคุณภาพให้ตรงความต้องการของลูกค้า นอกจากนี้บริษัท
ยังได้รับการรับรองมาตรฐานอุตสาหกรรม ISO 9001, ISO14001 และ TIS 18001

(3) การจัดหาผลิตภัณฑ์หรือบริการ

โรงงานอุตสาหกรรมการผลิตชิ้นส่วนคอมพิวเตอร์ มีจำนวน 1 โรงงาน ตั้งอยู่ที่ เขตศรีราชา เลขที่
336 หมู่ 10 ถ.สุขุมวิท ต.บางพระ อ.ศรีราชา จ.ชลบุรี 20210

(ก) กำลังการผลิต

ปี 2550 ปี 2549 ปี 2548

กำลังการผลิตและปริมาณการผลิต 23,000,000 18,000,000 18,000,000

จำนวนที่สามารถผลิตได้จริง 19,123,830 14,604,823 14,332,170

อัตราการใช้กำลังการผลิต 83.15 % 81.14% 79.62%

อัตราการเพิ่ม (ลด) ของปริมาณการผลิต 30.94 % 1.90% 6.30 %

จำนวนกะที่สามารถผลิตได้ คือ 3 กะ

จำนวนกะที่ผลิตจริง คือ 3 กะ

การจัดหาวัตถุดิบและผู้จำหน่ายวัตถุดิบ

เนื่องจากอุตสาหกรรมผลิตชิ้นส่วนคอมพิวเตอร์นี้ ลูกค้าเป็นผู้จัดหาวัตถุดิบให้บริษัทฯ ทั้งหมด
โดยมีสัดส่วนวัตถุดิบที่จัดหาจากในประเทศกับวัตถุดิบที่นำเข้าจากต่างประเทศ ในอัตราส่วน 40:60
ตามลำดับ

(ข). ผลกระทบต่อสิ่งแวดล้อม

ในปี 2549 บริษัท ได้ดำเนินการปรับเปลี่ยน Air Chiller จากระบบที่ใช้สาร CFC
มาเป็นระบบที่ไม่ใช้สาร CFC โดยมีการลงทุนในโครงการนี้จำนวน 25 ล้านบาท และอีกประมาณ
25 ล้านบาทในปี 2550 นอกจากนี้ยังดำเนินการใช้สารดีบุกแทนสารตะกั่วในการผลิตทั้งโรงงาน
เพื่อลดปริมาณสารตะกั่วซึ่งเป็นพิษต่อสิ่งแวดล้อม ตามข้อกฏหมายสากล

(4) งานที่ยังไม่ส่งมอบ

ไม่มี

  3.2 ธุรกิจพลังงาน

ภาพรวมของธุรกิจพลังงานของบริษัทฯ ในกลุ่มสหยูเนี่ยน
แบ่งเป็นธุรกิจพลังงานในประเทศสาธารณรัฐประชาชนจีน และธุรกิจพลังงานในประเทศไทย

ลักษณะผลิตภัณฑ์หรือบริการ

เป็นการลงทุนในธุรกิจพลังงานประเภทผลิตกระแสไฟฟ้า โดยแบ่งเป็น 2 ส่วน

1. โครงการพลังงานในประเทศจีน บริษัทฯ ลงทุนผ่านบริษัท ยูเนี่ยนเอ็นเนอร์ยี่ (ไชน่า) จำกัด
ซึ่งบริษัทฯ ลงทุน 100 %
โดยได้ลงทุนในระยะเริ่มแรกกับองค์กรภาครัฐของประเทศจีนเป็นโรงงานผลิตกระแสไฟฟ้าพลังความร้อนร่วม
(Cogeneration Power Plant) ที่ผลิตทั้งกระแสไฟฟ้าและไอน้ำ จำนวน 7 แห่ง
ในมณฑลเจ้อเจียง และมณฑลเจียงซู และเป็นโรงงานผลิตกระแสไฟฟ้าอย่างเดียวจำนวน 2 แห่ง
ในมณฑลยูนาน โดยเริ่มแรกใช้เงินลงทุนในโครงการเหล่านี้กว่า 4,000 ล้านบาท

2. โครงการพลังงานในประเทศไทย
เป็นการลงทุนในโรงงานผลิตกระแสไฟฟ้าตามโครงการผู้ผลิตไฟฟ้าอิสระ
ที่มีสัญญาการผลิตและจำหน่ายให้กับการไฟฟ้าฝ่ายผลิตแห่งประเทศไทย

โครงการพลังงานในประเทศจีน

  แนวโน้มสภาวะอุตสาหกรรมและการแข่งขัน

ที่ผ่านมาอุตสาหกรรมโรงงานผลิตกระแสไฟฟ้าในจีนมีการแข่งขันน้อย
แต่เนื่องจากสภาพเศรษฐกิจของประเทศจีนมีการเจริญเติบโตและขยายตัวอย่างรวดเร็ว
มีความต้องการใช้พลังงานสูงจึงมีโรงงานผลิตไฟฟ้าเกิดขึ้นมาก
จนทำให้ปัจจุบันกำลังการผลิตโดยรวมมีมากกว่าอุปสงค์
ประกอบกับภาครัฐมีนโยบายควบคุมเศรษฐกิจมหภาคให้ชะลออัตราการเจริญเติบโตที่มีมากเพื่อให้เศรษฐกิจมีความสมดุล
และเกิดเสถียรภาพ ดังนั้น แนวโน้มการเจริญเติบโตด้านการผลิตไฟฟ้าจะไม่สูงมากนัก
ประกอบกับจำนวนอุปทานมีมากกว่าอุปสงค์ ทำให้รัฐบาลจึงมีโควต้ารับซื้อไฟฟ้าจากโรงงานผลิตไฟฟ้า
และเป็นผลให้ราคาขายไฟฟ้าไม่สามารถขึ้นราคาได้ การแข่งขันจึงมีสูง
แต่ในส่วนของการผลิตและขายไอน้ำ ยังมีอุปสงค์ค่อนข้างมาก
เนื่องจากโรงงานตั้งอยู่ในเขตนิคมอุตสาหกรรมที่มีโรงงานอุตสาหกรรมประเภทอื่นตั้งอยู่
ซึ่งเป็นลูกค้าหลัก และสามารถปรับราคาขายไอน้ำได้ตามสถานการณ์
และแต่ละเขตพื้นที่ของท้องถิ่นนั้นๆ

ส่วนด้านการจัดจำหน่ายนั้น
แบ่งเป็นเรื่องของกระแสไฟฟ้าที่แต่ละโรงงานผลิตแล้วส่งขึ้นสายส่งให้กับภาครัฐในแต่ละท้องถิ่นเพื่อจำหน่ายให้ประชาชนหรือลูกค้าต่อไป
แต่ในเรื่องของไอน้ำ โรงงานจะมีท่อส่งให้กับลูกค้าโดยตรงในรัศมีใกล้เคียงรอบโรงไฟฟ้า

การจัดหาผลิตภัณฑ์และบริการ

ธุรกิจโรงไฟฟ้าเป็นประเภทการผลิตซึ่งปัจจุบันมี 10 โรงงาน มีสถานที่ตั้งในมณฑล เจ้อเจียง 4
โรงงาน ในมณฑลเจียงซู 3 โรงงาน ในมณฑลยูนาน 2 โรงงาน และในมณฑล Heilongjiang 1
โรงงาน ทั้งหมดมีกำลังการผลิตรวม 795 เมกกะวัตต์ และกำลังการผลิตไอน้ำรวม 2,127 ตัน
ต่อชั่วโมง ทั้งนี้มีนโยบายการผลิตเป็นไปตามโควต้าของภาครัฐ ซึ่งทั้งหมดนี้ใช้ถ่านหินเป็นวัตถุดิบ
ซึ่งซื้อจากภายในประเทศจีนทั้งหมด

ในรอบปี 2550 ที่ผ่านมา รัฐบาลมีนโยบายประหยัดพลังงาน
กำหนดมาตรฐานอัตราการใช้ถ่านหินเพื่อลดความสูญเสีย
และเพิ่มประสิทธิภาพและนโยบายสิ่งแวดล้อมเพื่อลดมลภาวะ
ทั้งนี้มีผลทำให้แต่ละโรงงานต้องปรับปรุงเครื่องจักรและเพิ่มประสิทธิภาพการผลิต
รวมทั้งมีการลงทุนเกี่ยวกับการรักษาสิ่งแวดล้อมที่เกี่ยวข้องเพิ่มมากขึ้น ตลอดปี 2550
ราคาถ่านหินมีทิศทางเพิ่มขึ้นตลอด เนื่องจากเหมืองขนาดเล็ก
หรือเหมืองที่ไม่ได้มาตรฐานถูกทางการสั่งปิด และราคาเชื้อเพลิงที่ใช้ขนส่งเพิ่มขึ้น
ล้วนทำให้ต้นทุนถ่านหินสูงขึ้น แต่ราคาขายไฟฟ้าไม่ได้เพิ่มขึ้น จึงทำให้ผลการดำเนินงานปี 2550
ลดลง เมื่อเทียบกับปี 2549 ดังนั้นบริษัทฯ
จึงขยายการลงทุนไปในโครงการที่ภาครัฐยังคงให้ความสนับสนุนและอยู่ในพื้นที่ที่สามารถจะสร้างผลตอบแทนได้ดี
เช่นที่มณฑล Heilongjiang ซึ่งมีต้นทุนของวัตถุดิบราคาถูกกว่า
ทั้งในบริเวณดังกล่าวยังมีอุปสงค์ค่อนข้างมาก นอกจากนี้ยังอาจมีลู่ทางขยายการลงทุนเพิ่มขึ้นได้อีก

โครงการพลังงานในประเทศไทย

ลักษณะธุรกิจ เป็นการลงทุนผ่านบริษัทย่อยที่บริษัทฯ ถือหุ้น 99.26 % ลงทุนในบริษัท
ราชบุรีเพาเวอร์ จำกัด (RPCL) ในสัดส่วนร้อยละ 10 ร่วมกับผู้ร่วมทุนฝ่ายไทยอีก 2 ราย
และผู้ร่วมทุนชาวต่างประเทศอีก 3 ราย ลักษณะโครงการเป็นผู้ผลิตกระแสไฟฟ้าอิสระ
(Independent Power Producer) พลังงานความร้อนร่วมโดยใช้ก๊าซธรรมชาติเป็นเชื้อเพลิง
จำนวน 2 ชุด ซึ่งมีกำลังการผลิตชุดละ 700 เมกกะวัตต์ รวมเป็น 1,400 เมกกะวัตต์

RPCL ประกอบการผลิตและจำหน่ายไฟฟ้าให้กับการไฟฟ้าฝ่ายผลิตแห่งประเทศไทย (กฟผ.)
ตามโครงการผู้ผลิตไฟฟ้าอิสระ โดยมีการลงนามในสัญญาซื้อขายไฟฟ้ากับ กฟผ.
มีระยะเวลาของสัญญา 25 ปี มีสถานที่ตั้งอยู่ในบริเวณเดียวกับโรงไฟฟ้าของบริษัท
ผลิตไฟฟ้าราชบุรีโฮลดิ้ง จำกัด (มหาชน) คือที่ หมู่ที่ 6 ตำบลบ้านไร่ อำเภอดำเนินสะดวก
จังหวัดราชบุรี

ณ วันที่ 31 ธันวาคม 2550 RPCL มีทุนจดทะเบียนที่ออกและชำระแล้วทั้งสิ้น 5,370 ล้านบาท

นอกเหนือจากข้อมูลที่บริษัทฯ ได้เปิดเผยความคืบหน้าในรายงานประจำปี 2549 แล้ว ในระหว่างปี
2550 โครงการได้ก่อสร้างและติดตั้งระบบและดำเนินการในส่วนที่เกี่ยวข้องเป็นไปตามแผนงาน
ถึงสิ้นปี 2550 งานระหว่างการก่อสร้างมีความคืบหน้า 96.38 %
และมีความสำเร็จของโครงการโดยรวม 98.92 % ทั้งนี้โรงไฟฟ้าหน่วยที่ 1
ประสบความสำเร็จในการทดลองขนานเครื่องกังหันก๊าซชุดที่ 1 และชุดที่ 2
เข้ากับระบบของการไฟฟ้าฝ่ายผลิต เมื่อวันที่ 3 และ 8 ธันวาคม 2550 ตามลำดับ
ปัจจุบันอยู่ระหว่างการทดสอบสมรรถนะของโรงไฟฟ้าตามเงื่อนไขในสัญญาที่เกี่ยวข้อง บริษัทฯ
คาดว่าจะสามารถเดินเครื่องในเชิงพาณิชย์ได้ ในวันที่ 1 มีนาคม 2551 และ 1 มิถุนายน 2551
สำหรับหน่วยการผลิตชุดที่ 1 และชุดที่ 2 ตามลำดับ
โดยจำหน่ายให้กับการไฟฟ้าฝ่ายผลิตแห่งประเทศไทย

3.3 กลุ่มการลงทุนและอื่นๆ

ลักษณะของเงินลงทุน ส่วนใหญ่เป็นการลงทุนในบริษัทในกลุ่มที่ผลิตสินค้า
และลงทุนในโครงการประเทศจีน ซึ่งเป็นธุรกิจผลิตกระแสไฟฟ้าพลังความร้อนร่วม และธุรกิจ
ผลิตกรดมะนาว ซึ่งได้เปิดเผยข้อมูลข้างต้นไว้แล้ว ในปี 2550
มีการลงทุนในโรงงานผลิตพรมรถยนต์ และโรงงานเคมี นอกจากนี้ มีเงินลงทุนในบริษัทอื่นๆ บ้าง
โดยคำนึงถึงปัจจัยพื้นฐานของหลักทรัพย์นั้นๆ เป็นเกณฑ์ ประกอบกับผลตอบแทนจากการลงทุนด้วย
เนื่องจากเงินลงทุนเป็นประเภทธุรกิจที่ไม่มีการผลิตและไม่ต้องอาศัยการตลาดและการแข่งขัน
หรือจัดหาวัตถุดิบแต่อย่างใด นอกจากแหล่งเงินลงทุนที่มาจากทุนจดทะเบียน กำไรสะสม
และแหล่งเงินกู้เท่านั้น บริษัทจึงไม่มีข้อมูลเปิดเผยในเรื่องการผลิต การตลาด
และการแข่งขันในธุรกิจการลงทุน